Obligaţia de a dezvălui credinţa religioasă pentru a obţine scutire de la orele de educaţie religioasă la şcoală contravine Convenţiei Europene a Drepturilor Omului, potrivit unui comunicat difuzat joi de Curtea Europeană a Drepturilor Omului (CEDO), care a dat câştig de cauză părinţilor unor elevi greci care au făcut o sesizare în legătură cu acest aspect, relatează AFP, citată de Agerpres.

“Autorităţile nu au dreptul să intervină în domeniul conştiinţei individului, să verifice credinţele religioase ale oamenilor sau să-i forţeze să le dezvăluie”, se arată în comunicatul CEDO, care a condamnat Grecia pentru atingere adusă drepturilor la educaţie şi libertatea de conştiinţă şi de religie.

În Grecia, unde educaţia religioasă este obligatorie pentru toţi elevii din ciclul primar şi secundar, părinţii unor elevi au sesizat CEDO pentru că ”erau obligaţi să declare pe propria răspundere că copiii lor nu sunt creştini ortodocşi” dacă doreau să nu participe la cursurile de educaţie religioasă, a explicat CEDO.

Judecătorii CEDO au apreciat că acest sistem riscă să-i descurajeze pe părinţi să ceară o scutire de la educaţia religioasă, cu atât mai mult pentru familiile care trăiesc pe insulele mici, cum este cazul reclamanţilor din acest dosar, insulele din arhipelagul Cicalde Milos şi Sifnos (…), unde marea majoritate a populaţiei a afirmat că are o religie anume şi unde riscul stigmatizării este mult mai mare decât în marile oraşe.”

De asemenea, judecătorii CEDO au constatat că în absenţa unei propuneri pentru un curs de înlocuire a celui de religie, copiii ”ar fi pierdut ore de curs doar pentru că şi-au dezvăluit convingerile”

FOTO: pixabay.com

Donează prin Transfer Bancar CONT LEI:RO76BTRLRONCRT0471641001 CONT EURO:RO26BTRLEURCRT0471641001 Deschis la BANCA TRANSILVANIA